Tamil23, நிருவாகிகளாக ஆகிறவர்கள் தமிழ் நடையில் சிறப்பாக இருக்க வேண்டும் என்று எடுத்துரைத்துள்ளீர்கள். இது வரவேற்கத்தக்க எதிர்பார்ப்பு என்றாலும் அடிப்படைத் தேவை இல்லை. கட்டுரையாக்கம் அல்லாத பிற பராமரிப்புப் பணிகள், நுட்பப் பணிகளில் ஈடுபடுவோரிடம் தமிழ் நடைத் தேர்ச்சியை வலியுறுத்த முடியாது. நம்மில் பலரின் மொழிநடையே கூட தொடக்கத்தில் இருந்ததை விட எவ்வளவோ மேம்பட்டுள்ளது. தமிழ் இலக்கண முறைகளை கடுமையாகப் பின்பற்றவில்லை என்று ஒரு பயனருக்கான நிருவாக அணுக்கத்தை மறுப்பது சரியில்லை. ஏனெனில், நம்முடைய நடைக்கையேட்டிலேயே இன்னும் சீர்மை இல்லை. அதனை மேம்படுத்த வேண்டும். அதனை நடைமுறைப்படுத்துவதற்கான பொறுப்பு அனைவருக்கும் உண்டு. பொது ஏற்பு உள்ள நடைக்கையேட்டை ஒரு வலுக்கட்டாயமாக மீறுகிறார் என்றால் மட்டும் அவர் விக்கிப்பண்புகளில் இருந்து வழுக்குகிறார், நிருவாகப் பொறுப்புக்கு ஏற்றவரில்லை என்று கூறலாம். தற்போது நிலை அப்படி இல்லை.  
இன்னொன்று, சிறு நையாண்டி செய்யும் போக்கு சுட்டிக்காட்டப்பட்டுள்ளது. பெரும்பாலும், தற்போது தாங்கள் நன்கு அறிந்த நண்பர்களுக்குள்ளேயே இவ்வாறு செய்து கொள்கிறார்கள். இது அடுத்து வரும் தலைமுறையின் முகநூல் தாக்கமுடைய பண்பாடு. விக்கி நடைமுறையை விட்டுக் கொடுக்காமல் இந்தப் பண்பாட்டுக்கும் எவ்வாறு இடம் தரலாம் என்று யோசிக்கவேண்டும். இல்லாவிட்டால், விக்கி மிகுந்த இறுக்கமுடைய ஒன்றாக கருதப்பட்டுப் பங்களிப்புகள் குறையலாம். ஆங்கில விக்கியில் விக்கி நகைச்சுவை என்று தெளிவாக ஆவணப்படுத்தியுள்ளதைப் போல் நாமும் செய்ய முனையலாம். பயனர்களிடம் அடிப்படை அறம், நயம் இருக்கிறதா என்றே பார்க்க வேண்டும். தமிழ் விக்கிப்பீடியாவின் பல நல்ல நிருவாகிகளும் கூட (என்னையும் சேர்த்து :) ) சில இடங்களில் பொறுமை இழந்திருக்கிறோம் என்பதே உண்மை. அதே வேளை, தொடக்கத்தில் சற்று முதிர்ச்சியின்மையுடன் இருந்து தற்போது நன்கு மெருகேறியுள்ளவர்களும் உள்ளனர். இந்த நன்னோக்கும் மேம்படுவதற்கான காலமும் தர வேண்டும். முற்றிலும் சிறப்பான பயனர்களைத் தான் நிருவாகிகள் ஆக்குவோம் என்று காத்திருந்தோம் என்றால், தமிழ் விக்கியின் வளங்களைப் பயன்படுத்திக் கொள்ளாமல் போவது போலத் தான். பயனர்கள் முனைப்பாக உள்ள காலத்திலேயே அவர்களுக்கான அணுக்கங்களைத் தந்து உற்சாகப்படுத்துவது நல்லது. இன்னொன்று, பயனர் என்ற முறையில் சற்று பொறுப்பு தவறிச் செயல்படுவோர் கூட நிருவாக அணுக்கம் கிடைத்த பிறகு அதன் பொறுப்பு உணர்ந்து இன்னும் பக்குவத்தோடு செயல்படலாம். அல்லது, அந்தப் பொறுப்பை மற்றவர்கள் சுட்டிக்காட்டலாம்.  
சற்று காலத்தால் முந்தைய பயனர்களின் பங்களிப்பு தெரியாது என்ற அடிப்படையிலேயே பெருவாரியான நடுநிலை வாக்குகள் விழுந்துள்ளன. இந்த முறை யாருமே நிருவாக வாக்கெடுப்பில் கேள்விகள் கேட்கவில்லை. வரும் தேர்தல்களில் வெறுமனே எதிர்ப்பு, நடுநிலை வாக்குள் இடாமல் கேள்விகள் கேட்டு அதன் மூலமாக வாக்கை முடிவு செய்யுமாறு ஒரு நினைவூட்டல் விடலாம். தமிழ் விக்கி வளர வளர அனைவருக்கும் அனைவரையும் தெரிந்திருக்க வேண்டும் என்று எதிர்பார்க்க இயலாது. உரையாடல் பக்கங்களில் பெரிதும் தலை காட்டாமல் நிருவாகப் பணிகள், கட்டுரைப் பக்கங்களில் ஈடுபடுவோரும் உளர். இவர்களுக்கான பொது அறிமுகம் குறைவாகவே இருக்கும். அதே வேளை, நிருவாகப் பணி ஏற்றுக் கொண்ட பிறகு, பிற பயனர்களுக்கான ஒத்தாசை, வழிகாட்டல் ஆகியவற்றில் கூடுதலாக ஈடுபட்டு உதவுமாறு கேட்டுக் கொள்ளலாம். இன்னொன்று, ஒரு பயனரை நிருவாகத் தேர்தலுக்குப் பரிந்துரைக்க விரும்பி அவரது ஒப்புதலையும் பெற்ற பிறகு ஒரு சில மாதங்கள் கழித்தும் பரிந்துரையைத் தரலாம். இடைப்பட்ட காலத்தில் அவர் வழமை போல் பங்களித்து வருவதுடன், முந்தைய ஆலமரத்தடி உரையாடல்கள், கொள்கைப் பக்கங்கள், உதவிப் பக்கங்கள் ஆகியவற்றைப் படிப்பதன் மூலம் நிருவாகப் பணியைச் சிறப்பாக ஆற்றுவதற்கான தயாரிப்புகளைச் செய்யலாம். ஒத்தாசைப் பக்கம், புதுப்பயனர்களின் பேச்சுப் பக்கங்களைக் கவனித்து அவர்களுக்கு உதவி வருவதன் மூலம் தமிழ் விக்கிச் சமூகத்தில் தங்களின் அறிமுகத்தையும் கூட்டிக் கொள்ளலாம்.  
ஆகவே, பெருவாரி வாக்குகளை மதித்து அணுக்கம் அளிக்கும் அதே வேளை, எதிர்ப்பு / நடுநிலை வாக்குகள் உள்ள இடங்களில், அந்தந்த பயனர்கள் எவ்வாறு தங்களை மேம்படுத்திக் கொள்ளலாம் என்பதற்கான ஆலோசனைகளை முறையாக வழங்கி, தொடர்ந்து கவனித்து உதவி வரலாம். இதுவே வளர்முகமான அணுகுமுறையாக இருக்கும் என்று நம்புகிறேன். --இரவி (பேச்சு) 19:35, 14 அக்டோபர் 2013 (UTC)  
இப்போதைக்கான முடிவுகளை அறிவித்துள்ளதாலும் என்னுடைய பொதுவான கருத்துக்கள் எஞசியுள்ள வேண்டுகோள் எதையும் குறித்து இல்லாதபடியாலும் என்னுடைய கருத்துக்களை இங்கு பதிகிறேன். இவ்வுரையாடலே பேச்சுப் பக்கத்தில் இருந்தால் நல்லது.
---
;தேர்வு முறைமை
- நிருவாக அணுக்கம் வேண்டுவோரிடம் சில கேள்விகள் கேட்டு அவர்களின் எண்ணத்தைப் புரிந்து கொள்ளும் வழக்கைக் கடைபிடிக்க வேண்டும். முன்பு அதைக் கையாண்டபோது கலையரசியின் மிக அருமையான பதில்கள் அசர வைத்தன (நினைவில் இருந்து ஓர் எடுத்துக்காட்டு மட்டுமே, மேலும் துழாவியதில் கலை, சோடாபாட்டில் ஆகியோரது சிறப்பான பதில்கள் கிடைத்தன). இவ்வாறு கேட்பதன் கூடுதல் பயன் இந்த முறைமையை வாக்கெடுப்பாகப் புரிந்து கொள்ளாமல் இணக்க முடிவை நோக்கிய உரையாடலாக மாற்றுதல்.
- மொத்தமாக இத்தனை பேரை ஒரே நேரத்தில் பரிந்துரைத்ததில் கொள்கை வைத்து மட்டுறுத்தும் அளவுக்குப் பெரிய சிக்கலில்லை. இருந்தாலும் நடைமுறையில் நாம் கேள்விகள் கேட்டு ஒவ்வொரு பரிந்துரைக்கும் உரித்தான மதிப்பளித்து உரையாடி முடிவு செய்ய வேண்டுமானால் ஒரே நேரத்தில் ஒருவர் மூன்று பரிந்துரைக்கு மிகாமல் பார்த்துக் கொண்டால் நல்லது. (இந்த மூன்று என்பதே கூட கணிப்பு எதுவும் இன்றி எடுத்துக் கொண்டதே.) வருங்காலத்தில் நம் பயனர் எண்ணிக்கை கூடுமபோது ஒவ்வொரு பயனரும் அனைத்து வேண்டுகோள்களையும் அலசி வாக்களிக்க வேண்டியதில்லை என்ற நிலை வரும்போது இச்சிக்கல் எழாது.
- ஒவ்வொரு முன்மொழிவையும் அதற்குறிய துணைப்பக்கத்தில் செய்யும் முறையைக் கொண்டுவர வேண்டும். பக்கத்தைத் தொகுப்பது எளிதாகும். அதைவிட முக்கியமாக ஒருவரது முன்மொழிவை எப்போது வேண்டுமானாலும் எளிதில் கண்டுபிடிக்கவும் முடியும்.
- எந்த அடிப்படையில் தேர்வு செய்வது? வெறும் வாக்கு எண்ணிக்கையை வைத்துத் தேர்வு செய்வது இம்முறையின் அடிப்படைக்கே எதிரானது. ஆயிரக்கணக்கான வேண்டுகோள்களில் முடிவெடுத்த ஆங்கில விக்கியிலுங்கூட இதைப் பற்றி அறுதியிடவில்லை. இருந்தாலும் அங்கு சில கருவிகளைக் கொண்டு சில தகவல்களைக் கொணர்கின்றனர். பல்கலைக்கழக ஆய்வு ஒன்றின்படி (!) அங்கு நடக்கும் தேர்வில் வெற்றி தோல்வியை வெறும் தரவுகளைக் கொண்டு 74 விழுக்காடு கண்டுபிடிக்க முடிகிறது! நம்மைப் போன்ற சிறு விக்கியில் அது இயலாது, அவ்வளவு தேவையும் அல்ல. மாறாக நிருவாகிகளைப் பற்றிய எதிர்பார்ப்பைத் தெளிவுபடுத்தி வாக்களிப்பவர்களையும் பரிந்துரைத்துள்ளவர்களையும் தயார் செய்ய முனைய வேண்டும். ஒரேயோர் எதிர்ப்போ கருத்தோ ஆனாலும் ஒரு முக்கிய கொள்கைமீறலையோ, பண்பற்ற உரையாடலையோ சுட்டினால் அதைக் கவனமாகப் பார்க்க வேண்டும். அது பொறுப்பாளர் மட்டுமே செய்வதற்குப் பதிலாக வாக்களிப்பவர்களே கவனித்துத் தக்கவாறு செயல்பட்டால் நல்லது. பரிந்துரைக்கப்பட்டவர்களும் நேர்மையான விமர்சனத்தை ஏற்கும் நிலை இருக்க வேண்டும்.  
;உரையாடற் பண்பும் பாங்கும்
- பண்போடு உரையாடுவதும், விக்கியின் அடிப்படைக் கோட்பாடுகளான நன்னயம் கருதுதல் போன்றவற்றில் வழுவாது இருத்தலும் அனைவருக்குமே தேவையான ஒன்று. நிருவாகி அணுக்கம் பெறுபவர்களிடம் அவற்றைக் கட்டாயம் எதிர்பார்க்க வேண்டும். அதே வேளையில் எப்போதோ ஒருமுறை தவறினாலும் பின்னர் மாறிவிட்டால் பழைய நிகழ்வை ஒதுக்கி விடலாம்.
- தீநோக்கம் எதுவும் இல்லாமல் இருந்தாலும் நையாண்டி செய்வது வெறும் உரையாடல் நடையைப் பற்றியதல்ல. மாறாக, விக்கி எனும் ஊடகத்தில் முகம் பாராமல் பேசுமபோது புரிதல் சிக்கலைக் கூட்டக்கூடியதும், விசயத்தைவிட்டு வேறுபுறம் உரையாடல் தடம் புரள வாய்ப்பை ஏற்படுத்துவதும் ஆகும். தவிர அது ஒரு தன்தேர்வுகோல். அதனால் முகநூல் பழக்கம் என்று இங்கும் கொண்டுவர வேண்டியதில்லை. இறுக்கத்தைத் தளர்த்த வேண்டும் என்பதில் உடன்படுகிறேன். ஆனால், அதற்கு நையாண்டிக்கு மாற்றாக வேறு வழிகளைப் பின்பற்றலாம். அல்லது விக்கி இரக நையாண்டியை உருவாக்கலாம். ;)  
;தமிழ் நடை
தமிழ்நடை விக்கி நடை ஆகியவற்றின் அடிப்படையில் நிருவாக அணுக்கம் வழங்குவதை முடிவு செய்ய வேண்டியதில்லை. ஆனால், வேண்டுமென்றே நடைக் கொள்கைக்கு எதிராகச் செய்வதைக் கொள்கை மீறல் அடிப்படையில் மறுக்கலாம். பல்வேறு காரணங்களால் கட்டுரைகளில் அதிகமாகப் பங்களிக்க முடியாதவர்கள் (எ.கா. கணேசுபாட்டை எழுதிய கணேசு) நிருவாக அணுக்கம் கொண்டு சிறப்பாகத் துப்புரவுப் பணிகளிலும் நுட்பச்செயற்பாடுகளிலும் இயங்க வாய்ப்பிருந்தால் அவர்களை ஊக்குவிக்கலாம்.
---
இன்னும் நிறைய சொல்ல விரும்பினாலும் இப்போதிருக்கும் குறுங்கணினியில் (netbook) கடினமாகவுள்ளதால் இத்தோடு நிறுத்திக் கொள்கிறேன். -- சுந்தர் <sup>\பேச்சு</sup> 17:17, 15 அக்டோபர் 2013 (UTC)